Andrew Ladd

Andrew Joseph Ladd (sündinud 12. detsembril 1985 Maple Ridge'is Briti Columbias) on Kanada jäähokimängija, kes mängib NHL-i klubis Arizona Coyotes ründajana vasakäärel. Ta on klubi meeskonna asekapten.

Aastatel 2003–2005 mängis ta Western Hockey League'i klubis Calgary Hitmen. Hooajal 2003–04 oli ta liigas kõige resultatiivsem uustulnukas (30+45).https://www.eliteprospects.com/player/6668/andrew-ladd (vaadatud 28.4.2022)

2004. aastal valis Carolina Hurricanes ta NHL-i draftis neljanda valikuna. NHL-is debüteeris ta Hurricanesi meeskonnas hooajal 2005–06. Kohe esimesel hooajal võitis ta Hurricanesiga Stanley karika.

2008. aasta veebruaris kaubeldi Ladd Hurricanesist Tuomo Ruutu vastu Chicago Blackhawksi. 2010. aastal võitis Ladd Blackhawksiga oma NHL-i karjääri teise Stanley karika.

2010. aasta juulis siirdus Ladd Atlanta Thrashersi. 2010. aasta novembris määrati Ladd klubi meeskonna kapteniks. Pärast hooaega 2010–11 kolis Atlanta Trashers Kanadasse, kus sai nimeks Winnipeg Jets. Seal jätkas Ladd mängimist veel viis hooaega. Aastatel 2011–2016 oli ta Jetsi kapten. Hooajal 2014–15 tegi Ladd NHL-is oma kõige resultatiivsema hooaja, kui lõi 24 väravat ja andis 38 väravasöötu.

2016. aasta veebruaris kaubeldi Ladd tagasi Blackhawksi, kus ta mängis vaid hooaja 2015–16 lõpuni. 2016. aasta juulis sõlmis ta seitsmeaastase lepingu New York Islandersiga."Andrew Ladd signs 7-year deal with New York Islanders". Sportsnet.ca. 1.7.2016. Vaadatud 28.4.2022 Islandersi ridadesse kuulus ta viis hooaega, kuid kõige paremaks hooajaks jäi esimene, 2016–17, mil ta sai kirja küllaltki tagasihoidlikud 23+8, ja kolmel viimasel hooajal sai ta märkimisväärselt vähe mänguaega.

2021. aasta juulis kaubeldi Ladd Islandersist Arizona Coyotesi."Islanders send Ladd, picks to Coyotes". tsn.ca. 17.7.2021. Vaadatud 28.4.2022

2005. aastal tuli Ladd Kanada kuni 20-aastaste koondisega omavanuste maailmameistriks. Kanada jäähokikoondise koosseisus osales ta 2011., 2012. ja 2013. aasta maailmameistrivõistlustel, kuid kõigil neil kordadel langes Kanada välja veerandfinaalis.

 Viited 

 Välislingid 

 Andrew Ladd NHL.com lehel
 Andrew Ladd hockeydb.com lehel


Kategooria:Kanada jäähokimängijad
Kategooria:Carolina Hurricanesi mängijad
Kategooria:Chicago Blackhawksi mängijad
Kategooria:Winnipeg Jetsi mängijad
Kategooria:New York Islandersi mängijad
Kategooria:Arizona Coyotesi mängijad
Kategooria:Sündinud 1985